Illum, il-Kummissjoni ħabbret il-passi li jmiss fir-rigward tar-Rispons Globali għall-Coronavirus, l-azzjoni dinjija għal aċċess universali għal vaċċin, trattament u ttestjar għall-coronavirus li wieħed jiflaħ iħallas għalihom. Il-maratona tal-ippleġġjar li bdiet fl-4 ta' Mejju issa se tkun qed tniedi kampanja ġdida flimkien mal-organizzazzjoni internazzjonali ta' promozzjoni Global Citizen, “Global Goal: Unite For Our Future”, (Għan Globali: Ningħaqdu għall-Ġejjieni Tagħna) li s-Sibt 27 ta' Ġunju se tilħaq il-qofol tagħha f'Summit Globali għall-Ippleġġjar.https://www.globalcitizen.org/en/ Flimkien ma' Global Citizen, il-Kummissjoni se żżid l-iskala tal-mobilizzazzjoni tal-finanzjament biex id-dinja tkun tista' tegħleb din il-pandemija – u tiskansa oħra. Din hija estensjoni ġdida biex jinġabar appoġġ għall-Aċċeleratur-ACT, imniedi mill-Organizzazzjoni Dinjija tas-Saħħa mal-gvernijiet u s-sħab permezz ta' sejħa globali għal azzjoni fl-24 ta' April 2020. Il-kampanja se tkun qed tiġbor ir-riżorsi konsiderevoli meħtieġa biex tħaffef l-iżvilupp ta' soluzzjonijiet ġodda u tiżgura l-aċċess universali u inklużiv tagħhom. Dan ifisser aċċess kullimkien, għal kull min għandu bżonnhom. Il-maratona ta' ppleġġjar tidħol fil-fażi li jmiss tagħha b'kampanja ġdida L-eżitu tal-avveniment b'appell għal wegħdiet ta' donazzjonijiet tal-4 ta' Mejju juri r-rieda u l-kapaċità tad-dinja li tinġabar qaqoċċa waħda u tiġbor flimkien ir-riżorsi biex tegħleb il-pandemija. Jawgura tajjeb għall-kollaborazzjoni internazzjonali u r-riżorsi bla preċedent meħtieġa għall-produzzjoni, ix-xiri u d-distribuzzjoni tal-vaċċini, it-trattamenti u t-testijiet. L-iskala ta' dan il-kompitu tirrikjedi l-mobilizzazzjoni taċ-ċittadini fuq livell dinji. Tul l-erba' ġimgħat li ġejjin, Global Citizen se tmexxi l-kampanja “Għan Globali: Ningħaqdu għall-Ġejjieni Tagħna”, taħt il-patroċinju tal-Kummissjoni Ewropea u Bloomberg Philanthropies, il-Bill and Melinda Gates Foundation u l-Wellcome Trust bħala sħab. Il-pajjiżi sħab tar-Rispons Globali għall-Coronavirus – l-Awstrija, il-Belġju, il-Kanada, Franza, il-Ġermanja, l-Italja, il-Messiku, il-Marokk, New Zealand, in-Norveġja, l-Arabja Sawdija, l-Afrika t'Isfel, Spanja, l-Emirati Għarab Magħquda u r-Renju Unit – kif ukoll il-Bank Ewropew tal-Investiment qegħdin jappoġġaw din il-kampanja. Huma mistennija li jissieħbu aktar. L-Organizzazzjoni Dinjija tas-Saħħa hija wkoll imsieħba ewlenija u sostenitriċi f'dan l-isforz. Il-President von der Leyen se tippresjedi s-Summit “Għan Globali: Ningħaqdu għall-Ġejjieni Tagħna” fis-27 ta' Ġunju. Fost l-artisti mondjali nsibu lil Adam Lambert, Chloe x Halle, Chris Rock, Coldplay, Dionne Warwick, Femi Kuti, Fher of Maná, Hugh Jackman, Idris u Sabrina Elba, J Balvin, Justin Bieber, Lady Gaga, Lang Lang, Miley Cyrus, Padma Lakshmi, Rachel Brosnahan and Shakira li lkoll ħabbru li se jkunu qed iressqu liċ-ċittadini lejn din il-kawża, sabiex min-naħa tagħhom ikunu jistgħu jaġixxu u jiddjalogaw mal-mexxejja tad-dinja. B'dan, il-kampanja se żżid il-momentum tal-organizzazzjonijiet bħas-CEPI, Gavi, the Vaccine Alliance, it-Therapeutics Accelarator, UNITAID, FIND u l-Global Fund. Dawn il-gruppi qegħdin fit-tmun tal-isforzi biex jiġu żviluppati u jitqiegħdu għad-disponibbiltà testijiet, trattamenti u vaċċini għall-ħaddiema tas-saħħa tal-ewwel linja u dawk l-aktar vulnerabbli għall-virus madwar id-dinja. Is-Summit Globali dwar il-Vaċċini organizzat mill-Gavi, the Vaccine Alliance fl-4 ta' Ġunju se jkun pass importanti ieħor fit-tisħiħ tas-sistemi tas-saħħa u tal-kapaċitajiet ta' immunizzazzjoni tal-ifqar pajjiżi tad-dinja, li se jkun strumentali biex jintlaħqu l-objettivi tar-Rispons Globali għall-Coronavirus. Barra minn hekk, il-Kummissjoni tħeġġeġ lin-nies jagħtu d-donazzjonijiet tagħhom għall-Fond ta' Solidarjetà għar-Rispons għall-COVID-19 fid-WHO. Il-qafas ta' kooperazzjoni globali jinsab fis-seħħ Kif imħabbar fl-4 ta' Mejju, ir-Rispons Globali għall-Coronavirus huwa magħmul minn tliet sħubijiet għall-ittestjar, it-trattament u l-prevenzjoni. Is-sħubijiet jissejsu fuq fluss ta' ħidma orizzontali dwar it-tisħiħ tas-sistemi tas-saħħa b'rabta mal-coronavirus. Il-qafas ta' kooperazzjoni globali (l-Aċċeleratur tal-Aċċess għall-Għodod kontra l-COVID-19, jew l-Aċċeleratur-ACT) jagħti s-setgħa u r-riżorsi lill-organizzazzjonijiet eżistenti biex jaħdmu flimkien f'dawn is-sħubijiet, mingħajr ma jinħolqu strutturi jew istituzzjonijiet ġodda. It-tliet sħubijiet qed jiddefinixxu l-istrateġija tagħhom, ir-riżorsi li għandhom bżonn u r-regoli ta' rendikontabbiltà tagħhom, immexxija minn sens qawwi ta' urġenza, kollaborazzjoni u ħtieġa għat-trasparenza. Bħala parti mill-Aċċeleratur-ACT, qed jitlaqqa' Grupp ta' Faċilitazzjoni li jinvolvi lill-pajjiżi sħab u lill-organizzazzjonijiet tas-saħħa globali biex jingħata appoġġ għall-ħidma tas-sħubijiet, issir promozzjoni favur ir-riżorsi addizzjonali meħtieġa kif ukoll is-soluzzjonijiet komuni biex dawn iwettqu l-missjoni tagħhom. Bl-appoġġ ta' hub ta' koordinazzjoni fid-WHO, dan se jiżgura l-koerenza fis-sħubijiet kollha u jipprovdi rapporti dwar il-progress li jkun sar lid-donaturi u lill-fora globali, Se jipproteġi wkoll lis-sħubijiet minn influwenzi mhux dovuti u kunflitti ta' interess. IS-SĦAB IDDIKJARAW: Ara l-filmati bil-messaġġi tas-sħab hawnhekk. Il-President tal-Kummissjoni Ewropea, Ursula von der Leyen, qalet: “Aktar ma nimmobilizzaw riżorsi u ngħaqdu flimkien il-forzi tagħna u aktar ma nagħmlu dan malajr, akbar se jkun iċ-ċans li jkollna vaċċin tanġibbli għal kulħadd. Id-dinja trid toħroġ aktar b'saħħitha minn din il-pandemija. Għandna nkunu aktar ippreparati biex niffaċċjaw kriżijiet bħal din fil-futur, b'aċċess ekwu għall-mediċini u sistemi tas-saħħa b'saħħithom kullimkien madwar id-Dinja. Din hija sfida globali, u tirrikjedi mobilizzazzjoni globali vera u proprja.” Il-Kofundatur u CEO ta' Global Citizen, Hugh Evans, qal: “Madwar id-dinja, in-nies kullimkien huma ħerqana li jissoktaw bil-ħajjiet tagħhom, iqattgħu l-ħin mal-ħbieb u l-għeżież tagħhom, u jaqilgħu paga deċenti. Biex dan isir realtà, neħtieġu li t-testijiet, it-trattamenti u l-vaċċini għall-COVID-19 ikunu disponibbli għal kulħadd, kullimkien. Il-ħidma kritika tax-xjentisti fuq livell dinji, l-isforzi biex jiġu distribwiti soluzzjonijiet irrispettivament mill-ispiża, introjtu jew pożizzjoni ġeografika, u l-bżonn li jerġgħu jqumu fuq saqajhom l-ekonomiji fl-ifqar pajjiżi, kollha jirrikjedu żieda qawwija fil-finanzjament. Ħadd ma huwa sikur sakemm kulħadd ikun sikur.” Id-Direttur Ġenerali tal-Organizzazzjoni Dinjija tas-Saħħa (WHO), Dr Tedros Adhanom: “Il-pandemija tal-COVID-19 hija kriżi globali bla preċedent li ġiet affaċċjata b'rispons dinji bla preċedent. Fl-24 ta' April, il-kapijiet ta' Stat u ta' Gvern, u persuni prominenti minn organizzazzjonijiet pubbliċi u privati ewlenin issieħbu miegħi virtwalment għat-tnedija tal-Aċċeleratur tal-Aċċess għall-Għodod kontra l-COVID-19, kollaborazzjoni storika għall-iżvilupp, il-produzzjoni u d-distribuzzjoni ekwa tal-vaċċini, id-dijanjostika, u t-terapiji għall-COVID-19. Filwaqt li d-WHO tista' tlaqqa' u tgħaqqad f'daqqa l-poter ikkombinat ta' diversi organizzazzjonijiet biex jaħdmu b'veloċità u skala, biex jinvestu fit-teknoloġija u fir-riċerka u l-iżvilupp, għandna bżonn moviment tassew globali biex niżguraw li s-soluzzjonijiet tagħna jilħqu lil kulħadd. Tassew kuntent li jien parti mill-kampanja “Għan Globali” u li qed naħdem biex niżguraw li n-nies kollha jkollhom aċċess għall-għodod kollha biex jegħlbu l-COVID-19.” Il-President ta' Franza, Emmanuel Macron, qal: “Bl-inizjattiva ACT-A, ingħaqadna flimkien biex inħaffu għalenija l-ħidma tagħna biex niġġieldu l-COVID-19 u l-vaċċin isir ġid pubbliku globali. Il-ġlieda mhux se tieqaf hawn. Ma rridux nerħu.” Il-President tal-Afrika t'Isfel, Cyril Ramaphosa, qal: “Issa, aktar minn qatt qabel, id-dinja teħtieġ solidarjetà u kooperazzjoni biex timmobilizza u tiggwida l-investimenti, tidderieġi t-twettiq fil-prattika biex ikun hemm aċċess ekwu għad-dijanjostika, it-terapiji u l-vaċċini għall-COVID-19. Nilqa' b'sodisfazzjon l-inizjattiva ta' Global Citizen u l-kampanja “Għan Globali: Ningħaqdu għall-Ġejjieni Tagħna” mħabbra mill-Kummissjoni Ewropea. Nistgħu negħlbu biss din il-pandemija jekk naħdmu id f'id, jekk naħdmu fuq livell dinji. Tistgħu sserħu fuq l-Afrika t'Isfel u fuq l-Unjoni Afrikana bħala sħab u sostenituri b'saħħithom ta' din l-inizjattiva.” Il-Kanċillier tal-Ġermanja, Angela Merkel, qalet “Se nkunu nistgħu negħlbu l-pandemija biss jekk niksbu soluzzjoni tabilħaqq globali għall-kriżi tal-COVID-19. Dan huwa test tal-ġentilezza umana tal-ġenerazzjoni tagħna. U dan it-test se jgħallimna wkoll lezzjonijiet importanti dwar kif nittrattaw l-isfidi globali fil-futur.” Il-Prim Ministru tan-Norveġja, Erna Solberg, qalet: “Fil-ġimgħat u x-xhur li ġejjin, id-dinja se tkun qed isserraħ fuq is-solidarjetà tagħna, fuq il-kapaċità tagħna li nikkooperaw, u fuq ir-rieda tagħna li ningħaqdu għall-ġejjieni tagħna. Irridu nkomplu niffinanzjaw l-iżvilupp u d-distribuzzjoni ekwa ta' vaċċin, u rridu nimpenjaw ruħna li nqumu aħjar fuq saqajna minn din il-kriżi, immexxija mill-SDGs.” Il-Prim Ministru tal-Kanada, Justin Trudeau, qal:” “Il-progress reali se jkun possibbli biss permezz tal-kooperazzjoni dinjija. Irrid niżguraw li l-aċċess għall-vaċċin kontra l-COVID-19 ikun affordabbli u ekwu. Irrid nieħdu ħsieb lil xulxin, u speċjalment lil min hu l-aktar vulnerabbli, u aktar ma nikkooperaw, akbar ikun iċ-ċans li nsibu soluzzjoni medika u li dan nagħmluh mill-aktar fis. Sibna ruħna f'din il-battalja flimkien u flimkien se nirbħuha.” Il-Prim Ministru ta' New Zealand, Jacinda Ardern, qalet: “Din il-pandemija kellha impatti fuq skala kbira u devastanti għad-dinja. Biex negħlbuha, għandna bżonn kollaborazzjoni u sħubija internazzjonali aktar minn qatt qabel. New Zealand hija lesta li tagħti daqqa t'id. Qed nipprovdu fondi biex nagħtu spinta lir-riċerka domestika tagħna u biex naħdmu f'kollaborazzjoni max-xjentisti madwar id-dinja, u se nippromovu l-aċċess universali għal kwalunkwe trattament u vaċċin. Issa huwa l-waqt li ningħaqdu qaqoċċa biex naslu għal soluzzjoni dinjija. Kif ngħidu fi New Zealand, he waka eke noa – ilkoll kemm aħna involuti.” Il-Prim Ministru tal-Italja, Giuseppe Conte qal: “Il-Konferenza b'appell għal wegħdiet ta' donazzjonijiet għar-Rispons Globali għall-Coronavirus ikkonfermat kemm il-kooperazzjoni internazzjonali hija importanti. L-Italja se tagħmel l-almu tagħha biex tibqa' ssaħħaħ l-alleanza tagħna biex ikun żgurat aċċess universali u ekwu għall-vaċċini, it-terapiji u l-medikamenti: dawn għandhom ikunu l-ġid komuni, dinji u pubbliku tagħna. Il-Gvernijiet, l-organizzazzjonijiet internazzjonali, is-soċjetà ċivili, is-settur privat, ir-riċerkaturi, il-ħaddiema fil-qasam tas-saħħa u l-assistenti soċjali, iċ-ċittadini: flimkien se naslu.” Il-Prim Ministru ta' Spanja, Pedro Sánchez, qal: “Fi Spanja, nemmnu fis-saħħa tas-solidarjetà. Speċjalment meta niġu biex insalvaw il-ħajjiet. Li niżguraw aċċess ekwu u affordabbli għall-vaċċini, it-trattamenti u d-dijanjożi fid-dinja kollha, mhuwiex biss l-unika mod biex negħlbu l-virus. Huwa wkoll dak li għandna nagħmlu; huwa dak li huwa sew li nagħmlu. Nappoġġaw bil-qawwa rispons multilaterali għall-pandemija u t-tnedija tal-Aċċeleratur tal-ACT hija eżempju tajjeb tal-isforz komuni meħtieġ. Għan dan l-għan aħna komexxejja ta' din il-kampanja dinjija biex jiġu mmobilizzati l-fondi, fejn kull kontribuzzjoni hija meħtieġa aktar minn qatt qabel. Irridu nuru xi nsarrfu quddiem din l-isfidi li qed niffaċċjaw.” Il-Prim Ministru tar-Renju Unit, Boris Johnson, qal: “Nistgħu negħlbu biss din il-kriżi billi niġbdu l-istess ħabel. Il-ġlieda globali kontra l-coronavirus ingħatat spinta bis-saħħa tal-wegħdiet ta' donazzjonijiet li saru fl-4 ta' Mejju. Il-ġimgħa d-dieħla, ir-Renju Unit se jospita s-Summit Globali dwar il-Vaċċini biex jiġbor fondi vitali biex titwaqqaf l-imxija tal-mard infettiv. Waħdu ħadd ma jista' jasal u dan huwa l-aktar sforz kondiviż urġenti ta' żminijietna.” Il-Kanċillier tal-Awstrija, Sebastian Kurz, qal: “L-Awstrija kienet fost l-ewwel pajjiżi li rnexxielhom joħorġu mill-kriżi tal-COVID-19. Dan għamilnih billi serraħna fuq l-evalwazzjoni xjentifika, previżjonijiet mediċi innovattivi u impenn qawwi miċ-ċittadini tagħna. Id-determinazzjoni li wrejna fil-bidu issa poġġietna f'qagħda fejn nistgħu nagħtu daqqa t'id lill-oħrajn fil-bżonn. Għaldaqstant, aħna nappoġġaw mill-qalb l-inizjattiva ta' Global Citizen fit-tir ambizzjuż tagħha li ssib soluzzjoni dinjija għal din il-pandemija.” Il-Viċi Prim Ministru tal-Belġju, Alexander De Croo qal: “Huwa biss jekk naqbdu id f'id u naġixxu flimkien li nistgħu negħlbu l-pandemija tal-COVID-19. Ir-riċerka dwar vaċċin u t-tisħiħ tas-sistemi tal-kura tas-saħħa waqt li ħadd ma jitħalla barra, se jirrikjedu sforzi enormi ta' ħafna. Il-Belġju lest li jagħmel il-parti tiegħu. Għal din ir-raġuni qed nappoġġaw l-Għan Globali: Ningħaqdu għall-Ġejjieni Tagħna”, li nbdiet minn Global Citizen u mill-Kummissjoni Ewropea. Il-Ministru għas-Saħħa tal-Arabja Sawdija, Dr Tawfig AlRabiah, qal: “Aħna tal-fehma li t-triq biex negħlbu din il-kriżi hija dik fid-direzzjoni tal-isforzi ekonomiċi u tas-saħħa konġunti u dinjin. Mil-lat tas-saħħa, l-Arabja Sawdija, $500 miljun għall-isforzi internazzjonali biex jiġu salvagwardati l-ħajjiet tan-nies u dawk l-aktar vulnerabbli jiġu protetti mill-COVID-19.” Il-Viċi Ministru għall-affarijiet multilaterali u d-drittijiet tal-bniedem tal-Messiku, Martha Delgado Peralta, qalet: “Din il-pandemija tirrikjedi rispons dinji fuq il-bażi tas-solidarjetà u l-kooperazzjoni multilaterali mġedda. Billi ningħaqdu man-Nazzjonijiet Uniti, l-Unjoni Ewropea, il-Kunsill Ewropew, kif ukoll il-membri tas-CEPI, aħna qed nistinkaw biex noħorġu b'rispons immedjat u ekwu kontra l-COVID-19. Din il-pandemija toħroġ fid-deher sfidi differenti bħala umanità. Il-Messiku jisħaq mill-ġdid l-impenji tiegħu li jikkoopera fl-iżvilupp tal-vaċċin kontra l-COVID-19 u li jiżgura li l-aċċess għalih ikun wieħed ġust u ekwu għal kulħadd. Nappellaw lill-bqija tal-pajjiżi tal-Amerika Latina biex huma wkoll jingħaqdu f'dan l-isforz. Għandna għan globali wieħed: Ningħaqdu għall-Ġejjieni Tagħna.” Il-Ministru ddelegat għall-Edukazzjoni Għolja u r-Riċerka Xjentifika tal-Marokk, Driss Ouaouicha qal: “Aktar minn qatt qabel, min jieħdu d-deċiżjonijiet illum huwa ggwidat mir-rakkomandazzjonijiet u s-sejbiet tar-riċerka. Il-Marokk, taħt it-tmexxija tal-Maestà Tiegħu r-Re Mohamed VI, huwa impenjat għalkollox li jappoġġa u jinkoraġġixxi r-riċerka bħala kontribut biex naffaċjaw il-pandemija u negħlbu l-coronavirus. Ir-Rispons Globali għall-Coronavirus tal-Unjoni Ewropea huwa ta' min ifaħħru; jipprovdi qafas mhux biss għall-Ewropej, iżda wkoll għal parteċipanti l-oħra bl-istess rieda, mill-Afrika u bnadi oħra, biex jingħaqdu flimkien, jaħdmu flimkien, u fl-aħħar mill-aħħar ħajjet in-nies terġa' lura għan-normal li jmiss kullimkien.” Għan-nom tal-Emirati Għarab Magħquda: “L-Emirati Għarab Magħquda kienu wieħed mill-ewwel pajjiżi li bagħat l-għajnuna umanitarja b'appoġġ għall-ġlieda globali kontra l-pandemija tal-coronavirus ġdid (Covid-19). L-approċċ proattiv jikkonsolida r-rwol tal-Emirati Għarab Magħquda bħala ħuġġieġa ta' tama fir-reġjun u jimplimenta l-valuri tagħhom li jagħtu u li huma ankrati fil-fond tagħhom, speċjalment matul il-kriżi globali li tinsab għaddejja bħalissa. L-Emirati Għarab Magħquda huma kburin li jappoġġaw l-isforzi ta' Global Citizens fir-rigward tal-Kampanja Għan Globali: Ningħaqdu għall-Ġejjieni Tagħna biex jinġabru flimkien ir-riżorsi u l-għarfien biex tiġi miġġielda l-pandemija tal-COVID-19 u tissaħħaħ il-pożizzjoni tan-nies madwar id-dinja kontra r-riperkussjonijiet tagħha. Irridu nidderieġu l-kapaċitajiet u l-enerġiji tagħna lejn li nikkostruwixxu ġejjieni aħjar għall-umanità f'dinja ta' wara l-Covid-19.” Il-President tal-Bank Ewropew tal-Investiment, Werner Hoyer, qal: “Matul il-perjodu ta' tliet ġimgħat għall-ippleġġjar, il-Grupp tal-BEI kellu l-opportunità li jżid b'mod sinifikanti l-wegħda ta' donazzjoni tiegħu b'appoġġ għall-isforzi kumplessivi tal-Unjoni Ewropea fir-rigward tal-ippleġġjar. Abbażi tal-għan inizjali mħabbar fl-4 ta' Mejju, il-Grupp tal-BEI se jwiegħed € 2 biljun. L-appoġġ għat-trattamenti, il-vaċċini u l-kura huwa prijorità immedjata. Flimkien mas-sħab internazzjonali u ma' Tim Ewropa, matul dan il-proċess globali ta' ppleġġjar, nistgħu niżguraw li kull strument għad-dispożizzjoni tagħna jkun jista' effettivament jintuża.” Id-Direttur Eżekuttiv ta' UNAIDS u s-Sotto-Segretarju Ġenerali tan-NU, Winnie Byanyima: “Wasal iż-żmien għal Vaċċin tal-Poplu: ħieles minn kull privattiva, mingħajr ħlas u disponibbli għan-nies kollha fil-pajjiżi bħala ġid pubbliku globali. Kburija li ninsab spalla ma' spalla mal-mexxejja globali, l-esperti u l-attivisti fl-appell lill-gvernijiet u s-sħab internazzjonali biex naċċertaw li jsir hekk. Wasal il-waqt li naġixxu skont it-tagħlimiet li slitna mill-istorja u r-rebħiet tal-attivisti tal-AIDS. Magħquda flimkien kif ninsabu, irridu nirroftaw l-idea darba għal dejjem li, li jkollna vaċċin u kura tas-saħħa ta' kwalità huwa privileġġ tal-għonja. Le –huwa dritt tal-bniedem. Ma rridux inħallu n-nies li jinsabu fil-faqar u fil-pajjiżi foqra jiġu mġiegħla jistennew fl-aħħar tal-kju għall-vaċċin. Dan huwa żbaljat u jpoġġina lkoll f'riskju. Ejjew ningħaqdu wara l-kura tas-saħħa b'xejn għal kulħadd u wara Vaċċin għall-Poplu: l-aqwa tama li għandna biex inġibu din il-pandemija fi tmiemha.” Il-Kopresidenti tal-Bill and Melinda Gates Foundation, Bill u Melinda Gates iddikjaraw: “Id-dinja ngħaqdet flimkien fil-ġlieda kontra l-COVID-19, fejn il-persuni ddedikaw l-ideat tagħhom, ħinhom u r-riżorsi tagħhom b'rispons għall-virus. Dan fakkarna li aħna lkoll konnessi, permezz tas-saħħa tagħna u tal-umanità komuni tagħna, u li lkoll għandna rwol x'naqdu biex nibnu futur aktar b'saħħtu u aktar ekwu.” Id-Direttur ta' Wellcome, Dr Jeremy Farrar, qal:“Id-dinja għadha biss fil-bidu ta' din il-kriżi bla preċedent. It-tisħiħ tas-saħħa pubblika, l-użu tax-xjenza soċjali, u t-tnedija tat-testijiet, it-trattamenti u l-vaċċini fuq livell globali huma l-unika strateġija ta' ħruġ minn din il-pandemija. Biex ikun hemm żvilupp, manifatturar u distribuzzjoni ta' dawn l-għodda lil kull min ikollu bżonnhom se jkun jirrikjedi li l-pajjiżi kollha jaħdmu flimkien u jżidu l-iskala tas-sħubija u tal-finanzjament. Il-kooperazzjoni globali, il-ġbir f'daqqa tar-riżorsi, ir-riskji u l-benefiċċji huma essenzjali jekk irridu li din il-pandemija tintemm kemm jista' jkun malajr, jekk irridu nevitaw traġedji fil-futur u nreġġgħu d-dinja għal daqsxejn sens ta' normalità. Dan se jiswielna l-flus, se jiswa għexieren ta' biljuni ta' dollari. Iżda din hija qatra fl-oċean meta mqabbel ma' dak li qed tiswa din il-pandemija għall-ekonomija mondjali kull xahar. Huwa dak li għandhom bżonn il-ħaddiema fil-qasam tas-saħħa, dak li qed jistenna l-pubbliku u dak li jistħoqqilna lkoll. Għal din ir-raġuni, Wellcome appoġġa bi ħġaru l-Inizjattiva ta' Rispons Globali għall-Coronavirus tal-KE u qed jagħti s-sostenn tiegħu għall-kampanja ta' Global Citizen “Ningħaqdu għall-Ġejjieni Tagħna.” Il-Fundatur ta' Bloomberg Philanthropies, Mike Bloomberg, qal: “Fil-pajjiżi madwar id-dinja bi dħul baxx u medju, it-tobba u l-esperti tas-saħħa pubblika mhumiex jirċievu r-riżorsi li jeħtieġu biex jidentifikaw dan il-virus, u hemm wisq persuni li m'għandhomx aċċess għall-kura tas-saħħa li tista' ssalvalhom ħajjithom,” qal Michael Bloomberg, il-Fundatur ta' Bloomberg Philanthropies. “Aħna b'sodisfazzjon nappoġġaw l-Inizjattiva ta' Rispons Globali għall-Coronavirus tal-Ewropa u l-kampanja ta' Global Citizen biex ikunu jistgħu jiġu żviluppati trattamenti kritiċi u vaċċin mill-aktar fis possibbli, u biex ikun żgurat li kulħadd fid-dinja jkollu aċċess għalihom. Il-COVID-19 tirrappreżenta theddida dinjija, u l-uniku mod biex negħlbuha huwa li ningħaqdu flimkien.” Is-CEO ta' CEPI (Coalition for Epidemic Preparedness Innovations (il-Koalizzjoni għall-Innovazzjoni fit-Tħejjija Epidemika), Dr Richard Hatchett qal: “Il-vaċċini, it-trattamenti u t-testijiet li jkunu aċċessibbli għal dawk li l-aktar għandhom bżonnhom huma l-istrateġija globali tagħna ta' ħruġ mill-pandemija tal-COVID-19. L-impenji globali biex jiġi ffinanzjat l-iżvilupp urġenti ta' dawn l-għodda, u jkunu aċċessibbli fuq livell globali, huma kruċjali biex tintemm din il-pandemija, jiġu salvati l-ħajjiet u jqumu fuq saqajhom l-ekonomiji. CEPI bi pjaċir qed tappoġġa lill-Kummissjoni Ewropea u l-kampanja ta' Global Citizen - Għan Globali: Ningħaqdu għall-Ġejjieni Tagħna, biex ikun żgurat li l-vaċċini, it-trattamenti u t-testijiet tal-COVID-19 ikunu disponibbli għal kulħadd, kullimkien.” Is-CEO tal-Gavi, the Vaccine Alliance, Dr Seth Berkley qal: “Il-COVID-19 hija kwistjoni globali li tirrikjedi soluzzjoni globali; l-ebda gvern, aġenzija jew organizzazzjoni individwali ma jistgħu jegħlbu din il-pandemija għal rashom. Il-manifatturar u d-distribuzzjoni tal-vaċċini lil kulħadd se jirrikjedu kooperazzjoni internazzjonali mill-qrib u investimenti finanzjarji sinifikanti biex ikun żgurat li l-forniment tal-vaċċini jkun jista' jsir b'mod ekwu fiż-żoni milquta kollha, fosthom l-ifqar pajjiżi tad-dinja. Flimkien mal-President Von der Leyen u ma' Global Citizen, għandna Għan Globali wieħed: Ningħaqdu għall-Ġejjieni Tagħna!” Is-CEO ta' FIND, Dr Catharina Boehme, qalet: “Kull dollaru investit illum fl-iżviluppar tat-testijiet it-tajba, fil-bini tal-kapaċità meħtieġa biex jiġu amministrati, u fir-riżorsi biex jiġu akkwistati u użati, huwa investiment f'ġejjieni sikur għal kulħadd, kullimkien. Aħna solidali mal-President tal-Kummissjoni Ewropea Ursula von der Leyen von der Leyen u ma' Global Citizen, biex niżguraw li l-kampanja Għan Globali: Ningħaqdu għall-Ġejjieni Tagħna tonora l-wegħda tal-ittestjar biex nevitaw lockdown wara ieħor madwar id-dinja, u nagħtu lok biex hekk kif ikollna vaċċin, dan ikun jista' jibda jintuża minnufih.” Id-Direttur Eżekuttiv ta' Unitaid, Dr Philippe Duneton, qal: “Ċertament li neħtieġu vaċċini kontra l-COVID-19, iżda fadal diversi xhur biex dawn ikunu lesti. Neħtieġu wkoll ix-xjenza bażika biex nifhmu aħjar kif nistgħu negħlbu dan il-virus. U bħalissa, tal-anqas mill-aktar fis possibbli, għandna bżonn trattamenti ġodda u dijanjostika aħjar u aktar veloċi biex niġġilduh, sakemm inkunu nistgħu nikkontrollaw il-coronavirus permezz ta' vaċċin. U neħtieġu soluzzjonijiet li jaħdmu f'pajjiżi bi dħul baxx u medju, dawk bl-aktar sistemi dgħajfa tas-saħħa pubblika.” Id-Direttur Eżekuttiv tal-Fond Globali għall-Ġlieda kontra l-AIDS, it-Tuberkulożi u l-Malarja, Peter Alexander Sands qal: “Fil-ġlieda kontra l-COVID-19, ma rridu nħallu lil ħadd barra. Id-dijanjostika, it-trattamenti u l-vaċċin iridu jkunu disponibbli għal kulħadd, u l-ħaddiema tas-settur tas-saħħa tal-ewwel linja, li qed jissograw ħajjithom kuljum biex isalvaw il-ħajjiet, iridu jiġu protetti kullimkien. Hemm riskju ħaj li l-COVID-19 jista' jiżvija għalkollox l-isforzi biex jiġu miġġielda l-AIDS, it-TB u l-malarja, biċ-ċifri ta' mewt indiretta li jiżbqu bil-kbir l-imwiet ikkaġunati direttament mill-virus. Rispons globali biss jista' jegħleb pandemija globali u aħna kburin li sseħibna ma' Global Citizen hekk kif qed ningħaqdu biex niġġieldu l-COVID-19 u noħolqu dinja aktar sikura għal kulħadd.” Il-President u s-CEO tal-Fondazzjoni tan-Nazzjonijiet Uniti, Elizabeth M. Cousens qalet: “Il-COVID-19 jirrappreżenta każ tipiku ta' problema globali li tirrikjedi li d-dinja taħdem flimkien u minnufih. Dan rajnih jiġri fuq skala kbira permezz tal-Fond ta' Solidarjetà għar-Rispons għall-COVID-19, l-ewwel u l-uniku mod biex l-individwi, il-korporazzjonijiet u l-entitajiet filantropiċi jikkontribwixxu direttament għar-rispons globali mmexxi mid-WHO, u l-aktar mod veloċi biex ir-riżorsi jaslu fejn huma meħtieġa. Il-Fondazzjoni tan-NU hija kburija li ssieħbet għal darb'oħra ma' Global Citizen biex tappoġġa lill-Organizzazzjoni Dinjija tas-Saħħa u l-ħidma tagħha biex tiżviluppa vaċċin u terapiji, u biex twassal il-provvisti u l-assistenza fejn huma meħtieġa bl-aktar mod iddisprat.” AKTAR INFORMAZZJONI: Ir-Rispons Globali għall-Coronavirus – Mistoqsijiet u tweġibiet